REGOLAMENT TAL-KUMMISSJONI (KE) Nru 1737/2005
tal-21 ta’ Ottubru 2005
li jemenda r-Regolament (KE) Nru 1726/1999 fir-rigward tad-definizzjoni u t-trasmissjoni ta’ l-informazzjoni fuq l-ispejjeż tax-xogħol
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 530/1999 tad-9 ta’ Marzu 1999 dwar l-istatistika strutturali tal-qligħ u ta’ l-ispejjeż tax-xogħol (1) u b’mod partikolari l-Artikolu 11 (ii) u (iii) ta’ dan,
Billi:
(1)
Ir-Regolament tal-Kummissjoni (KE) Nru 1726/1999 tas-27 ta’ Lulju 1999 li jimplimenta r-Regolament tal-Kunsill (KE) Nru 530/1999 dwar l-istatistika strutturali tal-qligħ u ta’ l-ispejjeż tax-xogħol fir-rigward tad-definizzjoni u t-trasmissjoni ta’ l-informazzjoni fuq l-ispejjeż tax-xogħol (2) jistabbilixxi miżuri ta’ implimentazzjoni li jikkonċernaw id-definizzjoni u l-analiżi statistika ta’ l-informazzjoni li għandha tingħata u l-format tekniku xieraq għat-trasmissjoni tar-riżultati kif stipulat fl-Artikolu 11 tar-Regolament (KE) Nru 530/1999.
(2)
L-istħarriġ dwar l-ispejjeż tax-xogħol għas-sena ta’ referenza 2000 kien l-ewwel stħarriġ ibbażat fuq ir-Regolament (KE) Nru 1726/1999. L-esperjenza b’dan is-servej uriet il-bżonn għal titjib fid-dispożizzjonijiet tar-Regolament (KE) Nru 1726/1999, sabiex dawn jinġiebu skond id-dispożizzjonijiet korrispondenti tar-Regolament tal-Kummissjoni (KE) Nru 1916/2000 tat-8 ta’ Settembru 2000 dwar l-implimentazzjoni tar-Regolament tal-Kunsill (KE) Nru 530/1999 li jikkonċerna l-istatistika strutturali tal-qligħ u ta’ l-ispejjeż tax-xogħol fir-rigward tad-definizzjoni u t-trasmissjoni ta’ l-informazzjoni fuq l-istruttura tal-qligħ (3) u sabiex isir titjib fir-rabtiet bejn id-data li tirriżulta mid-diversi servejs dwar id-dħul u l-ispejjeż tax-xogħol kull tieni sena.
(3)
Ir-Regolament (KE) Nru 1726/1999 għandu għalhekk jiġi emendat skond dan.
(4)
Il-miżuri stipulati f’dan ir-Regolament huma skond l-opinjoni mogħtija mill-Kumitat tal-Programm ta’ l-Istatistika,
ADOTTAT DAN IR-REGOLAMENT:
L-Artikolu 1
L-Annessi ta’ dan ir-Regolament (KE) Nru 1726/1999 huma mibdula bit-test f' dawn l-Annessi.
L-Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussell, nhar il-21 ta’ Ottubru 2005.